Vagn Larsen og Ebbe Nielsen, fritidsfiskere og havnefogeder i Bøjden, kontaktede miljømyndighederne, fordi vandet i Bøjden Havn var fuldstændig grønt. Ifølge Miljøstyrelsen Fyn er der tale om en opblomstring af en ret sjælden furalge i Det Sydfynske Øhav og også op langs den jyske østkyst.

Annonce

Bøjden: - Ja, nu er vandet blevet en lille smule klarere. Men jeg siger dig: Tidligere på dagen var det lige så grønt som grøn sodavand. Du kunne ikke kigge 30 centimeter ned i vandet. Vagn Larsen stirrer ned i vandet i den lille havn for enden af Kalørvej i Bøjden. Her deler han posten som havnefoged med Ebbe Nielsen. De er begge fritidsfiskere og slog alarm til myndighederne tirsdag formiddag, fordi vandet i havnen var fuldstændig grønt af alger. - Sådan ser vandet ud et godt stykke hen ad kysten, helt om mod Horne Sommerland. Der har jo ellers været masser af blæsevejr, så vi har haft en stor udskiftning af vandet. Hvorfor det er sådan nu, forstår jeg simpelthen ikke, siger Vagn Larsen, der tidligere har været erhvervsfisker og har fisket i Bøjden-området i 50 år.

Det kan være svært at se på billedere, men vandet ser grønt og plumret ud. Foto: Palle Søby

Annonce

Masseopblomstring

Efter henvendelsen sendte Miljøstyrelsen Fyn sine folk til Bøjden. - Vi har haft nogle folk ude for at kigge på det grønne vand. Vi har taget nogle vandprøver, og der er ingen tvivl om, at det er en algeart, der er observeret i Det Sydfynske Øhav. Vi har også fået underretning om, at den givetvis findes op langs den jyske østkyst oppe ved Aarhus, fortæller Harley Bundgaard Madsen, kontorchef i Miljøstyrelsen Fyn. - Vi forventer ikke, at den er giftig. Ved andre algearter ser vi, at de kan sætte sig i fiskenes gæller eller forgifte muslinger, men det er ikke sådan noget, vi er ude i. Det er en art furalge, som netop giver den her karakteristiske grønne farve. Det særlige er, at den har flagellater, det vil sige, den er i stand til selv at bevæge sig. Når vi ser så mange, kalder vi det en masseopblomstring. Vi har meldinger om noget tilsvarende i 1999 i Aarhusbugten, og der var også noget tilbage i 1992, men det er ikke hvert år, vi observerer sådan en karl, forklarer han.

Her i strandkanten ved Dyndkrogen ved Bøjden Nor aner man også tydeligt et grønligt skær i vandet. Foto: Palle Søby

Annonce

Næppe iltsvind her og nu

- Kan I sige noget om årsagen? - Det er en forudsætning, at der er næringsstoffer i vandet. Der er flere algearter, der konkurrerer om disse næringsstoffer, og uden at det er kortlagt hvorfor, kan der ske det, at en af dem får overtaget og kommer til at optræde i masseforekomster. Når de dør, synker de mod bunden og er med til at give iltsvind. Men når det sker på den her årstid, vil vi nok ikke opleve iltsvind lige nu og her, når der er så meget vind og god omrøring i vandmasserne, siger Harley Bundgaard Madsen. - Vi måler også mængden af klorofyl - det grønne farvestof - i vandet, og i den kommende tid vil vi kunne se, om det kun er i nærheden af kysterne, at vandet er grønt, eller om det også forekommer på dybere vand, tilføjer han. - Nu er der jo ikke så mange, der bader på denne årstid, men hvad med vinterbaderne? Er der nogen risiko for dem? - Mig bekendt er der ikke nogen fare i forhold til alger. Vi har en generel anbefaling, at man gerne skal kunne se sine fødder, hvis man står i vand til knæene. Nogle steder vil vandet være ret tykt af de her alger, så mon ikke det giver sig selv, at de badende vil holde sig væk de steder, siger Harley Bundgaard Madsen.

Vagn Larsen har fisket i Bøjden-området i 50 år. Han undrer sig over, hvorfor der nu pludselig er alger, som farver vandet grønt. Foto: Palle Søby